

Podgorica 24.10.2016

**Predmet:** Žalba zbog kršenja načela I i II u tekstu **„DPS ide sam, Milo nosilac liste”** koji je objavljen u dnevnom listu Dan 07.09.2016.

**RJEŠENJE**

Komisija za žalbe smatra da je fotografija kojom je ilustrovan tekst **„DPS ide sam, Milo nosilac liste”** adekvatna i da ona može da se koristi kao ilustracija teksta.

Kada je riječ o naslovu boksa “**Spremni na arbitražu oko granice s Kosovom**” Komisija je zaključila da on ne odražava tačno stav koji je predsjednik vlade iznio u citiranoj izjavi. Ovo posebno važi ako se situacija u kojoj je naslov objavljen stavi u kontekst početka izborne kampanje u kojoj je jedna od važnijih tema bio i odnos prema priznanju nezavisnosti Kosova i razgraničenje.

Na osnovu iznijetog Komisija za žalbe konstatuje da je došlo do kršenja načela I Kodeks novinara.

***Obrazloženje***

Medijski Savjet za samoregulaciju je dobio žalbu od Demokratske partije socijalista, zbog objavljivanja neadekvatne fotografije i naslova boksa u tekstu **„DPS ide sam, Milo nosilac liste”** u dnevnom listu Dan od 07.09.2016.

U žalbi DPS-a se između ostaloga tvrdi:” Konstatujemo da je u pomenutom članku prekršeno načelo 2.3 podtačka (a) Kodeksa novinara…U konkretnom slučaju naslov teksta sugeriše da će DPS izaći sam na parlamentarne izbore, a da će predsjednik Vlade biti nosilac liste dok se u okviru članka plasira fotografija sa sastanka predstavnika Vlade i opštinskog rukovodstva Ulcinja. Takođe, jedan od naslova u boksu **“Spremni na arbitražu oko granice s Kosovom”** nije pažljivo odabran i može dovesti u zabludu čitaoce, jer je u odgovoru na pitanje u vezi sa arbitražom predsjednik Vlade istakao da Crna Gora nema problema da pristane i na arbitražu ukoliko se pokaže potreba da se odlučuje na takav način. Dakle premijer ističe da je arbitraža samo jedna od opcija razgraničenja sa Kosovom, ali ni u kom slučaju nije dominantna opcija. Naprotiv. ”

Tekst **„DPS ide sam, Milo nosilac liste”** se bavio predstojećom izbornom kampanjom uoči oktobarskih parlamentarnih izbora. Novinar je iskoristio posjetu premijera Đukanovića Ulcinju da mu postavi nekoliko pitanja vezanih za predstojeće izbore, kao i za problem oko utvrđivanja granice sa Kosovom. Tekst sadrži dva boxa. Jedan se odnosi na sastanak premijera sa gradonačelnikom Ulcinja Nazifom Cunguom, a drugi na odgovor oko razgraničenja sa Kosovom. Tekst je ilustrovan fotografijom sa sastanka premijera i ministara sa rukovodstvom opštine Ulcinj.

Komisija za žalbe Medijskog savjeta za samoregulaciju, sagledavajući sve aspekte pomenutog teksta nije pronašla da je fotografija koja ilustruje tekst **„DPS ide sam, Milo nosilac liste”** neadekvatna. Istina je da se tekst u najvećem dijelu bavi predstojećim izborima, ali su izjave koje se citiraju u tekstu nastale u Ulcinju tokom premijerove posjete ovom gradu. U pomenutom boxu je upravo par rečenica posvećeno ovoj posjeti Ulcinju. Fotografija koja ilustruje tekst nastala je na sastanku premijera sa predsjednikom opštine Ulcinj.

Kada je riječ o naslovu boxa **“Spremni na arbitražu oko granice s Kosovom”** Komisija za žalbe konstatuje da nije vjerno prenesen stav premijera Đukanovića koji se nalazi u tekstu i glasi: “da Crna Gora nema problema da pristane i na arbitražu ukoliko se pokaže potreba da se odlučuje na takav način.” Ovo posebno važi ako se situacija u kojoj je naslov objavljen stavi u kontekst početka izborne kampanje u kojoj je jedna od važnijih tema bio i odnos prema priznanju nezavisnosti Kosova i razgraničenje. S tim u vezi, skrećemo pažnju da bi dobra praksa podrazumijevala dodatnu pažnju urednika kod opremanja spornog dijela članka. Ovo zbog toga što su se naslovom čitaoci mogli dovesti u zabludu da je došlo do promjene stava zvanične Podgorice u vezi sa razgraničenjem Crne Gore i Kosova

Na osnovu iznijetog Komisija za žalbe konstatuje da je došlo do kršenja načela I Kodeks novinara, smjernica 1.2 Tačnost:

*(b) Pravo javnosti da zna ne može biti opravdanje za senzacionalističko izvještavanje.*

*Stoga, novinari/novinarke ne smiju iskrivljivati informacije pretjerivanjem,*

*neadekvatnim naglašavanjem jednog aspekta priče ili jednostranim izvještavanjem.*

*Novinari/novinarke moraju izbjegavati naslove ili reklamne slogane koji bi mogli*

*navesti na pogrešan zaključak o suštini događaja ili pojave.*

**Komisija za monitoring i žalbe**

Aneta Spaić

Sonja Drobac

Danilo Burzan

Branko Vojičić

RankoVujović